1940’ના દસક’ની વાત છે અને એક રીતે કઈ કેટલાય પાત્રોની વાત છે. પહેલું પાત્ર , થોડો ગર્વિત ને અક્ક્ડ એવો હેન્રી મેકએલન [ Jason Clarke ] કે જે પોતાનું એક સ્વપ્ન કમ સાહસ આટોપવા અમેરિકાના દક્ષિણ ભાગ મિસિસિપી’માં કેટલાય એકર કપાસનું ફાર્મ ખરીદે છે – સાહસ કમ સ્વપ્ન એ રીતે કે વડવાઓએ આપેલી કેટલીયે જમીન અકડુ , અભિમાની ને રેસિસ્ટ બાપે [ બ્રેકીંગ બેડ’વાળો પેલો Mike Ehrmantraut – Jonathan Banks ] ગુમાવી દીધી હતી કે જે હવે પાછી મેળવીને મબલખ પાક થકી અઢળક કમાણી કરીને તેને કૈક કરી બતાવવું હતું ! બીજું પાત્ર તે હેન્રી’ની વાઈફ એવી સ્વમાની ને માયાળુ લૌરા [ કરિઝમેટિક એવી Carey Mulligan ] કે જે સીટી લાઈફના સ્વપ્નો જોતી અહિંયા અને ખુદના લગ્નજીવનમાં પણ સલવાઇ ગઈ હતી ! ત્રીજું તે હેન્રી’નો નાનો ભાઈ જેમી [ ખરજ’વાળા ગરજતાં અવાજનો માલિક એવો Garrett Hedlund ] કે જે બીજા વિશ્વયુધ્દ્દ’માં પાઇલટ હતો અને હમણાં જ હેમખેમ ને ગુમસુમ પાછો ફર્યો હતો. અને બાકીના પાત્રો તે વિશાળ ખેતરમાં પેઢીઓની પેઢીઓથી બળદની જેમ જોતરાઈને કામ કરતા અશ્વેત ખેતમજૂરો’નું આઠ સભ્યોનું જેક્શન પરિવાર કે જેમાં ; સ્વમાની ને માયાળુ મા એવી ફ્લોરેન્સ [ આ મુવી માટે જ બબ્બે ઓસ્કાર નોમિનેશન મેળવનારી Mary J. Blige ] , ઉદાર ને સ્વપ્નદ્રષ્ટા એવો બાપ હેપ [ Rob Morgan ] અને યુદ્ધમાં ભાગ લેવા ગયેલો ને જેમી’ની જેમ જ પરત ફરેલો પણ જેનું યુદ્ધ હજુ પૂરું ન્હોતું થયું એવો દીકરો રોન્સેલ. [ Jason Mitchell ] બીજું વિશ્વયુદ્ધ પૂરું થાય છે , પણ સધર્ન અમેરિકાના આ ભાગમાં – કે જ્યાં તીવ્ર રંગભેદ લોકોના લોહીમાં વહીને આંખોમાં ખુન્નસ’ની જેમ ટપકે છે ત્યાં હજુ પણ બીજું ગૃહયુદ્ધ સપાટીની નીચે ખદબદે છે ! હજુપણ અશ્વેત લોકોને એ નીગર સિવાય બોલાવતા નથી , કોઈપણ સ્ટોર કે જાહેર ઇમારતોમાં તેમને પાછલા દરવાજેથી જ આવન-જાવન કરવી પડે છે , વિના કારણે સતત માફીઓ માંગતી રહેવી પડે છે , અફાટ ખેતરો જ જેમની ગુમનામ કબરો બની ગયા છે અને આવા જ ઉકળતા ચરુ’માં એકદા ચિનગારી સળગે છે અને દક્ષિણની આ ફળદ્રુપ ને કાદવ-કીચડ’વાળી જમીન કોઈને ભરખી જાય છે તો કોઈના સ્વપ્નોને. .